"Evident că o revenire la monarhie nu se poate face decât pe baza unui consimțământ, a unui sprijin popular majoritar. E greu să gândești acest lucru ca posibil, dar eu am spus cu vreo trei ani în urmă — când nu era așa de la modă (...), am spus că monarhia nu e o amintire, ar putea fi și un proiect. Cum îl văd eu realizabil? Eu îl văd realizabil la o adică în momentul în care există un consens în poziții cheie din câmpul politic, din câmpul directorilor de opinie, de a discuta, de a pregăti dezbaterea unei astfel de probleme. În ce mă privește, și ca lider politic de partid acum și eventual președinte aș face tot ce pot ca o asemenea discuției să se poată purta, ca oamenii să fie perfect informați și să facă o alegere", a declarat Crin Antonescu, în cadrul unei emisiuni la postul B1 TV.



În același context, liderul liberal a adăugat că el va aduce în discuție monarhia pentru că în opinia sa republica actuală nu are suficientă legitimitate.



"Eu am o obsesie din 1990, nu e numai a mea: insuficienta legitimitate în profunzime a republicii noastre. Faptul că noi suntem o republică în consecința întâmplărilor din 1947, cu alte cuvinte că n-am avut, știm foarte bine că n-am avut un referendum explicit pe acest subiect, face pentru mine insuficient legitimată republica, ea nefiind rezultatul unui referendum liber", a conchis Crin Antonescu.



